D: DEMELE KE POZE! | BELNEGES
E kwè m, jou w konn ti teknik sa a nou pral pataje ak ou la a, pou demele cheve w. Ou pap mande rete…
Demele cheve se youn nan etap nan pran swen cheve natirèl, anpil moun pè. Paske si w pa konn kòman pou w fè l, l ap pran anpil tan, ponyèt ou ap fè w mal e w ap fatige. Mete sou sa, se youn nan kote cheve moun gen plis chans pou rache san w pa vle. Poutan si w wè sa, depi nan lave cheve a, ou ka redui tan an menm a mwatye. Teknik sa a nou pral detaye pou ou la a, mache trè byen pou mwen. Kite m pataje l ak ou.
Planifye jou w ap demele cheve a: Nenpòt jou li ta ye a, planifye l. Pa annik leve konsa, ou di ou pral demele cheve w. Sa ap gen anpil chans mal pase. Kit cheve w te fenk fin lave ou non, sa ap pèmèt ou prepare mantalman pou fè sa. Se pa etap sa a ki pi enpòtan, men li nesesè.
Met tout pwodui w ak zouti w anba men w: Peny gwo dan, pens osnon boujoli pou separe cheve a, bwòs pou demele elatriye… Mete tout sa w ap bezwen nèt anba men w. Konsa ou pa p bezwen leve chak tan pou w al chèche yo. Sa ki gentan redui nan tan sa t ap pran w lan.
Zouti w ap bezwen: Dlo se pi gwo zouti/pwodui (si m ka di sa konsa) pou demele cheve natirèl. Fòk li la kanmenm paske se li k ap ka fasilite sa fèt nan idratasyon li pral pote a. Fòk ou gen yon peny gwo dan, jan nou site l plizyè fwa deja. Fòk ou gen yon bwòs ki fèt menm pou demele cheve a. Fòk ou gen pens osnon boujoli pou separe cheve a. Tout pwodui ak zouti sa yo disponib nan tout magazen pwodui bote isit.
Lè cheve a mouye: Si se pandan cheve a mouye ou vle demele l, fè sa pandan rens lan ladann. Pran dwèt ou separe cheve a, an 4 pati. Kenbe chak pati sa yo ak yon pens, osnon yon boujoli. Ou pral travay ak chak pati poukont li. Si cheve w gentan long, separe chak pati an 6 ou 8 très, si yo kout ou ka fè 4 très. Ou demele chak très sa yo ak dwèt ou kòmanse nan pwent cheve a, monte nan rasin nan. Aprè, ou pran bwòs ki ka demele a, ou fè menm jès la. Ou tache pati ki fin demele a, pou l pa remele ak rès cheve a. Ou repete menm pwosesis la pou chak très anndan pati a. Lè w fini ak tout, ou pran peny gwo dan an, ou pase nan tout pati cheve sa a, yon sèl kou. Epi ou remet boujouli a. Ou atake yon lòt pati, jiskaske, ou pran tout tèt la. Sa w tande a, tout tèt ou demele nan yon bat je. Ou rense yo konsa, ak tout pati yo separe. W ap sezi wè jan sa ap fasil, lè w pral penyen.
Lè cheve a sèk: Pa janm pran peny osnon bwòs foure nan cheve w sèk san anyen ladann kòm pwodui. Ou sonje jan w te konn kriye lè w te piti, lè yo te konn penyen w, eben se sa ki fè sa. Lè w vle demele cheve w, lè li sèk, pran yon ti boutèy dlo, flite nan très ki kenbe nan men w lan. Lè w santi cheve a idrate, se lè sa a sèlman pou pran bwòs la, osnon peny gwo dan an, pou kòmanse demele nan pwent rive nan rasin nan. Kou w fin fè sa tou trese l. Sinon van ap pran l, l ap rèd ankò byen rapid.
W ap sezi wè nan 2 tan, twa mouvman, jan w byen demele cheve w. Teknik sa a efikas anpil. Paske lè w aplike l mwens cheve rache nan etap sa a. Ou sèlman bezwen yon ti pasyans anplis, chak fwa ou vle fè sa. Epi se wè w ap wè jan w ap tonbe damou sa ki pa w. E jan y ap ba w lanmou an retou paske y ap pouse an sante.
Mwen espere ti konsèy sa yo ap itil ou. Si w gen sijesyon ak kòmantè, pa ezite kite yo anba atik la. Randevou semèn pwochèn pou pwochèn lèt nan alfabè a.
Mesi anpil Belneges pou tout gwo tonton konsey pwofita sa yo. Se pi gwo batay m gen poum mennen sou wout mwen pran poum aprann renmen sa ki pam nan. M poko non men m pral planifye poum eseyel e map ban nou rezilta.
Sijesyon pa m se pou ekip Belneges la ekri yon liv ki ka pote tit cheve natirel: lekol lavi (ou nenpot ki tit nou vle) kote nou ka devlope diferan tem ki paret nan atik nou yo ki se tem ki ka gide moun pa selman nan pran swen cheve natirel men tou nan tout vi w tankou pasyans deteminasyon, pram swen tet ou, renmen tet ou elatriye…